CELEX: 
Language: da
Date: 2018-10-30 00:00:00
Title: KOMMISSIONENS DELEGEREDE FORORDNING (EU) …/… om ændring af forordning (EU) nr. 1031/2010 for så vidt angår auktionering af 50 mio. ikketildelte kvoter fra markedsstabilitetsreserven til fordel for innovationsfonden og med henblik på at opføre en auktionsplatform, der agtes udpeget af Tyskland, på listen

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               For at opfylde målene i Parisaftalen er det meget vigtigt at tilskynde til innovation inden for lavemissionsteknologier. De nyligt reviderede regler for EU's emissionshandelssystem (EU ETS)
                  1
               , der er fastsat i Europa-Parlamentets og Rådets direktiv 2003/87/EF
                  2
               , er blandt de vigtigste lovgivningsværktøjer, der baner vejen for EU's opfyldelse af Parisaftalens forpligtelser. Ved artikel 10a, stk. 8, i direktiv 2003/87/EF oprettes der navnlig en fond ("innovationsfonden"), der vil give mulighed for at støtte innovation inden for lavemissionsteknologier og -processer i sektorer, der er omfattet af EU ETS, herunder miljømæssigt sikker CO2-opsamling og -anvendelse, miljømæssigt forsvarlig opsamling og geologisk lagring af CO2, produkter, der erstatter kulstofintensive produkter samt innovative teknologier for vedvarende energi og energilagring. 
            
            
               Ved artikel 10a, stk. 8, i direktiv 2003/87/EF tillægges Europa-Kommissionen ("Kommissionen") beføjelser til at vedtage delegerede retsakter for at supplere nævnte direktiv vedrørende bestemmelser om innovationsfondens drift, herunder udvælgelsesprocedure og -kriterier. Kommissionen udarbejder i øjeblikket et udkast til delegeret retsakt om innovationsfondens drift med støtte fra en særlig ekspertgruppe, der er nedsat til dette formål. Denne delegerede retsakt forventes at træde i kraft i løbet af 2019. 
            
            
               I forbindelse med revisionen af direktiv 2003/87/EF er Europa-Parlamentet og Rådet blevet enige om, at innovationsfonden bør tages i brug rettidigt, dvs. før 2021. Med henblik herpå stilles der i henhold til artikel 10a, stk. 8, andet afsnit, i nævnte direktiv ud over de 400 mio. kvoter, der er afsat til innovationsfonden i perioden 2021 til 2030, 50 mio. ikketildelte kvoter fra markedsstabilitetsreserven og eventuelle resterende indtægter fra det såkaldte NER300-program i fase 3 til rådighed til innovationsstøtte. 
            
            
               Mens de resterende midler fra NER300-programmet i fase 3 er tilgængelige i form af indtægter fra 300 mio. kvoter, der er monetariseret af Den Europæiske Investeringsbank (EIB) i 2011-2014, mangler de 50 mio. kvoter fra markedsstabilitetsreserven stadig at blive monetariseret.
            
            
               Monetariseringen af disse kvoter bør have mindst mulig indvirkning på kulstofmarkedet med hensyn til distributionen af de kvotemængder, der skal sælges på markedet over en given periode, og den markedsstruktur, der anvendes. Samtidig bør den udføres således, at provenuet er tilgængeligt rettidig før 2021, for at projekterne kan støttes af innovationsfonden. Derfor skal der træffes afgørelse om monetariseringen af de 50 mio. ikketildelte kvoter fra markedsstabilitetsreserven før monetariseringen af hovedmængden på 400 mio. kvoter til innovationsfonden, som ikke behøver at være klar før 2021. Den mest omkostningseffektive måde at monetarisere rettidigt på i denne forbindelse er at auktionere disse kvoter til innovationsfonden i henhold til de gældende regler og bestemmelser for auktioner, der gennemføres på den fælles auktionsplatform, jf. Kommissionens forordning (EU) nr. 1031/2010
                  3
               . Sådan en tilgang indebærer begrænsede ændringer af den gældende lovramme og eventuelle yderligere omkostninger. Det reviderede direktiv 2003/87/EF indeholder allerede krav om anvendelsen af denne metode til monetarisering af kvoterne i moderniseringsfonden.
            
            
               Med henblik på at opfylde det politiske engagement om at tage innovationsfonden i brug tidligt skal monetariseringen af mængden på 50 mio. ikketildelte kvoter gennem auktioner på den fælles auktionsplatform muliggøres ved en ændring af forordning (EU) nr. 1031/2010, som skal foretages ved hjælp af en delegeret forordning vedtaget af Kommissionen.
            
            
               Ved denne ændring opføres den tredje fravalgsauktionsplatform, der er udpeget af Tyskland, desuden på listen ved hjælp af en ændring af bilag III til forordning (EU) nr. 1031/2010. I henhold til artikel 30 i forordning (EU) nr. 1031/2010 kan en medlemsstat, der ikke deltager i den fælles aktion for den fælles auktionsplatform, udpege sin egen auktionsplatform og meddele dette til Kommissionen, så den kan opføres på listen i bilag III til nævnte forordning. Med henblik herpå meddelte Tyskland den 12. april 2018 Kommissionen sin hensigt om at genudpege European Energy Exchange AG (EEX) som sin tredje fravalgsplatform. Den sidste tyske auktion i henhold til kontrakten med den nuværende tyske auktionsplatform skal finde sted den 9. november 2018. Efter nævnte dato kan den nyudpegede tyske platform påbegynde sine auktioner, så snart optagelsen på listen i bilag III til forordning (EU) nr. 1031/2010 er trådt i kraft. Optagelsen på listen af den tredje fravalgsplatform i Tyskland betyder, at de tyske auktioner kan genoptages gnidningsløst så tidligt som muligt og dermed sikre den stabile tilvejebringelse af kvoter til markedet. 
            
            
               Endvidere indføres der med denne ændring mindre tekniske korrektioner med hensyn til bestemmelsen vedrørende gennemsigtighed efter auktionen, som er fastsat i artikel 61 i forordning (EU) nr. 1031/2010. Disse korrektioner er væsentlige for at begrænse risikoen for markedsmisbrug og samtidig afspejle den nuværende markedspraksis.
            
            
               2.HØRINGER FORUD FOR RETSAKTENS VEDTAGELSE
            
            
               Kommissionen gennemførte en offentlig høring
                  4
                i perioden december 2015 - marts 2016 med henblik på revisionen af forordning (EU) nr. 1031/2010. Det fremgik af resultaterne af høringen, at den overordnede struktur for auktionering af EU's emissionskvoter i medfør af direktiv 2003/87/EF, herunder fravalgsplatformene, betragtes som velfungerende. 
            
            
               Desuden blev eksperter fra medlemsstaterne inden for rammerne af Kommissionens ekspertgruppe for klimapolitik hørt om forslaget til ændring af forordning (EU) nr. 1031/2010, især på to møder den 8. juni 2018 og den 12. juli 2018. Disse eksperter gav udtryk for deres generelle støtte til anvendelsen af den gældende auktionsinfrastruktur til den tidlige monetarisering af 50 mio. kvoter med henblik på ibrugtagningen af innovationsfonden i 2020. Der blev rejst nogle spørgsmål med hensyn til de praktiske foranstaltninger i forbindelse med denne monetariseringsprocedure. Kommissionen tog hensyn til disse bemærkninger under udarbejdelsen af lovteksten til ændring af forordning (EU) nr. 1031/2010.
            
            
               Udkastet til delegeret forordning blev offentliggjort på portalen for bedre regulering i en fire ugers feedbackperiode fra den 12. september til den 10. oktober 2018. Der blev modtaget feedback fra 1 organisation, der dog ikke krævede nogen ændring af udkastet til retsakten.
            
            
               3.JURIDISKE ASPEKTER AF DEN DELEGEREDE RETSAKT
            
            
               3.1.
                     Opførelse på listen af ny tysk fravalgsplatform
            
            
               Den 12. april 2018 meddelte Tyskland Kommissionen, at landet agter at udpege European Energy Exchange AG ("EEX") som tredje fravalgsauktionsplatform i henhold til artikel 30, stk. 1, i forordning (EU) nr. 1031/2010 for en periode på højst 5 år. Bilag III til forordning (EU) nr. 1031/2010 ændres således, at det indeholder oplysninger om den tredje tyske fravalgsauktionsplatforms udpegelsesperiode, betingelser og forpligtelser.
            
            
               3.2.
                     Tidlig monetarisering af 50 mio. kvoter til innovationsfonden
            
            
               Den tidlige monetarisering af de 50 mio. kvoter til innovationsfonden gennemføres ved at auktionere disse kvoter på den fælles auktionsplatform, jf. forordning (EU) nr. 1031/2010. Den nuværende auktionsprocedure, der gennemføres via den fælles auktionsplatform, indebærer, at de medlemsstater, der har undertegnet aftalen om fælles udbud med henblik på udpegelse af en fælles auktionsplatform, auktionerer deres kvotemængder på den fælles auktionsplatform gennem deres kvoteudbydere. Den årlige mængde på 50 mio. kvoter, der skal auktioneres til fordel for innovationsfonden, vil i princippet blive ligeligt fordelt på de auktioner, der finder sted på den fælles auktionsplatform i 2020. Dette er i overensstemmelse med princippet om ligelig fordeling, jf. artikel 8, stk. 5, i forordning (EU) nr. 1031/2010. 
            
         
         
            
               I kraft af en ændring af artikel 10 i forordning (EU) nr. 1031/2010 vil mængden på 50 mio. kvoter til innovationsfonden blive tilføjet til de kvotemængder, der skal auktioneres i 2020 på den fælles auktionsplatform for de medlemsstater, der pr. 1. januar 2018 havde undertegnet aftalen om fælles udbud med henblik på en fælles auktionsplatform ("deltagende medlemsstater"). De kvotemængder, der er afsat til innovationsfonden, vil blive fordelt ligeligt mellem de 25 deltagende medlemsstater, således at hver af dem vil auktionere en lige stor mængde på 2 mio. kvoter til innovationsfonden i 2020.
            
            
               Modtagelse og udbetaling af det auktionsprovenu, der er afsat til innovationsfonden, skal fastlægges med henblik på at opnå effektivitet og fleksibilitet, samtidig med at de administrative byrder mindskes, især for de deltagende medlemsstater. I henhold til et nyt stk. 2 i artikel 23 i forordning (EU) nr. 1031/2010 auktionerer de deltagende medlemsstaters kvoteudbydere kvoterne til innovationsfonden. De modtager provenuet fra disse auktionerede kvoter på deres kvoteudbyders bankkonto, som er udpeget til dette formål. I artikel 23, stk. 2, i forordning (EU) nr. 1031/2010 fastsættes der udtrykkeligt en retlig forpligtelse for hver deltagende medlemsstat, der er repræsenteret ved kvoteudbyderen, til at sikre, at disse auktionsprovenuer overføres til en konto, som er meddelt kvoteudbyderen af Europa-Kommissionen for så vidt angår innovationsfonden, senest 15 dage efter udgangen af den måned, hvor dette auktionsprovenu er opnået. De respektive kvoteudbydere kan før udbetalingen fratrække ethvert behørigt begrundet supplerende gebyr til de omkostninger i forbindelse med auktionering af medlemsstaternes kvoter på den fælles auktionsplatform, og som følger direkte af hensættelse og udbetaling af auktionsprovenuet til innovationsfonden. For at sikre gennemsigtighed og omkostningseffektivitet i forbindelse med monetariseringen bør de deltagende medlemsstater på forhånd give Kommissionen og alle øvrige medlemsstater meddelelse om eventuelle supplerende gebyrer, som de agter at fratrække, herunder en begrundelse herfor.
            
            
               Det auktionsprovenu, der blev opnået af en given kvoteudbyder for medlemsstaten og for innovationsfonden, vil kunne spores og udskilles ved hjælp af offentliggørelsen af auktionskalenderen, jf. artikel 11 i forordning (EU) nr. 1031/2010 og indførelsen af auktionstabeller i EU's transaktionsjournal i henhold til artikel 62 i Kommissionens forordning (EU) nr. 389/2013
                  5
               . Dette sikres ved at ændre det relevante bilag til forordning (EU) nr. 389/2013, der indeholder formatet for auktionstabellen. Efter denne ændring vil det fremgå af auktionstabellen, hvilken kvotemængde der skal auktioneres af de respektive kvoteudbydere for deres medlemsstater og særskilt for innovationsfonden.
            
            
               3.3.
                     Præcisering af gennemsigtigheden efter auktionen 
            
            
               Artikel 61, stk. 3, i forordning (EU) nr. 1031/2010 ændres for at tilpasse teksten til markedspraksis og for at mindske risikoen for markedsmisbrug. Dette indebærer, at auktionsplatformen kan beslutte kun at offentliggøre oplysninger om mængden af kvoter, der er blevet auktioneret, og den resulterende auktionspris, samtidig med at den giver meddelelse til auktionsvinderne om deres individuelle resultater. Således kan de resterende auktionsresultater, jf. forordningens artikel 61, stk. 2, offentliggøres separat. Under alle omstændigheder offentliggøres alle auktionsresultater senest 15 minutter efter afslutningen af budperioden, jf. forordningens artikel 61, stk. 1.
            
            
               KOMMISSIONENS DELEGEREDE FORORDNING (EU) …/…
            
            
               af 30.10.2018
            
            
               om ændring af forordning (EU) nr. 1031/2010 for så vidt angår auktionering af 50 mio. ikketildelte kvoter fra markedsstabilitetsreserven til fordel for innovationsfonden og med henblik på at opføre en auktionsplatform, der agtes udpeget af Tyskland, på listen
            
            
               (EØS-relevant tekst)
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF
                  6
               , særlig artikel 3d, stk. 3, artikel 10, stk. 4, og artikel 10a, stk. 8, og
            
            
               ud fra følgende betragtninger:
            
            
               (1)Ved direktiv 2003/87/EF oprettes en fond, der skal yde finansiel støtte til innovation inden for lavemissionsteknologier på Unionens område gennem tilvejebringelse af 400 mio. kvoter fra den samlede kvotemængde for perioden 2021 til 2030 som en del af EU's emissionshandelssystem ("innovationsfonden"). Desuden bør 50 mio. ikketildelte kvoter fra markedsstabilitetsreserven supplere eventuelle resterende indtægter fra de 300 mio. kvoter, der er til rådighed i perioden fra 2013 til 2020 i henhold til Kommissionens afgørelse 2010/670/EU
                  7
               , og anvendes til innovationsfonden i god tid før 2021.
            
            
               (2)Med henblik på at sikre, at innovationsfonden er i stand til at yde støtte før 2021, er det nødvendigt at monetarisere de 50 mio. kvoter bestemt til innovationsfonden gennem auktioner i overensstemmelse med reglerne og bestemmelserne for auktioner på den fælles auktionsplatform som fastsat i Kommissionens forordning (EU) nr. 1031/2010
                  8
               . 
            
            
               (3)Med sigte på at nedbringe den administrative byrde for medlemsstaterne og at forbedre den generelle effektivitet bør de 50 mio. kvoter til innovationsfonden tilføjes den kvotemængde, der skal auktioneres på den fælles auktionsplatform i 2020 af de medlemsstater, der pr. 1. januar 2018 deltog i den fælles aktion i overensstemmelse med artikel 26 i Kommissionens forordning (EU) nr. 1031/2010. 
            
            
               (4)De deltagende medlemsstater bør auktionere deres andel af de 50 mio. kvoter til innovationsfonden gennem deres kvoteudbydere. Med henblik på at modtage de respektive provenuer til innovationsfonden udpeger hver kvoteudbyder inden den 1. oktober 2019 en bankkonto til at modtage disse auktionsprovenuer. Kvoteudbyderne kan udpege deres eksisterende udpegede bankkonto til modtagelse af det auktionsprovenu, der tilkommer deres medlemsstat, en særskilt udpeget bankkonto, der udelukkende anvendes til innovationsfondens auktionsprovenu, eller en udpeget bankkonto tilhørende en anden medlemsstats kvoteudbyder, som auktionerer kvoter til innovationsfonden.
            
            
               (5)De kvoteudbydere, der er udpeget til at gennemføre auktionen af de 50 mio. kvoter til innovationsfonden, bør sikre, at auktionsprovenuet til innovationsfonden udbetales til den af Kommissionen meddelte konto for fonden senest 15 dage efter udgangen af den måned, hvor dette auktionsprovenu er opnået.
            
            
               (6)Eventuelle supplerende gebyrer hidrørende fra hensættelsen af disse auktionsprovenuer på kvoteudbyderens udpegede bankkonto og fra udbetalingen kan kvoteudbyderen trække fra auktionsprovenuet før udbetalingen. Før det første fradrag, og før sådanne gebyrer ændres, bør de respektive kvoteudbyderes medlemsstat meddele Kommissionen og alle andre medlemsstater beløbet og formålet med de supplerende gebyrer, som kvoteudbyderen har til hensigt at fratrække.
            
            
               (7)I henhold til den nuværende artikel 61 i forordning (EU) nr. 1031/2010 skal auktionsplatformen bekendtgøre detaljerede resultater for hver auktion, samtidig med at den giver auktionsvinderne meddelelse om de individuelle resultater. Detaljeringsgraden i de auktionsresultater, der skal offentliggøres, gør det imidlertid umuligt at offentliggøre disse resultater samtidig med meddelelsen til auktionsvinderne om de individuelle resultater. For at tilpasse denne bestemmelse til markedspraksis og forhindre markedsmisbrug kan auktionsplatformen offentliggøre den kvotemængde, der er auktioneret, og den resulterende auktionspris, før den bekendtgør de øvrige auktionsresultater, således at de førstnævnte resultater offentliggøres samtidig med, at platformen meddeler individuelle resultater af auktionen til auktionsvinderne. De resterende auktionsresultater bør bekendtgøres senest 15 minutter efter afslutningen af budperioden.
            
         
         
            
               (8)I henhold til forordning (EU) nr. 1031/2010 kan medlemsstater, der ikke deltager i den fælles aktion som omhandlet i forordningens artikel 26, stk. 1 og 2, udpege deres egne auktionsplatforme til auktionering af deres andel af den mængde kvoter, som er omfattet af kapitel II og III i direktiv 2003/87/EF. Udpegelsen af sådanne auktionsplatforme forudsætter, at de opføres på listen i bilag III i henhold til artikel 30, stk. 5, tredje afsnit, i forordning (EU) nr. 1031/2010.
            
            
               (9)I overensstemmelse med artikel 30, stk. 4, i forordning (EU) nr. 1031/2010 har Tyskland, jf. stk. 1 og stk. 2 samt artikel 26, i samme forordning, givet Kommissionen meddelelse om sin beslutning om ikke at deltage i den fælles aktion, men at udpege sin egen auktionsplatform.
            
            
               (10)Den 12. april 2018 meddelte Tyskland Kommissionen, at landet agter at udpege European Energy Exchange AG som auktionsplatform, jf. artikel 30, stk. 1, i forordning (EU) nr. 1031/2010, for periode på højst fem år fra forordningens ikrafttræden. Udpegelsesperioden, retsgrundlaget for udpegelsen og de gældende betingelser og forpligtelser for European Energy Exchange AG som auktionsplatform i Tyskland for denne periode bør opføres i bilag III for forordning (EU) nr. 1031/2010. 
            
            
               (11)Forordning (EU) nr. 1031/2010 bør derfor ændres.
            
            
               (12)For at sikre at den auktionsplatform, der agtes udpeget af Tyskland, afholder forudsigelige og rettidige auktioner, bør denne forordning træde i kraft så hurtigt som muligt—
            
            
               VEDTAGET DENNE FORORDNING:
            
            
               Artikel 1
            
            
               I forordning (EU) nr. 1031/2010 foretages følgende ændringer:
            
            
               (1)I artikel 10 tilføjes følgende som stk. 5:
            
            
               "5. Den kvotemængde, der er omfattet af kapitel III i direktiv 2003/87/EF, som skal auktioneres i 2020, indeholder også en mængde på 50 mio. ikketildelte kvoter fra markedsstabilitetsreserven som omhandlet i artikel 10a, stk. 8, andet afsnit, i nævnte direktiv. Disse kvoter skal fordeles ligeligt mellem de medlemsstater, der deltager i den fælles aktion, jf. artikel 26, stk. 1, i nærværende forordning, fra den 1. januar 2018, og tilføjes kvotemængden, der skal auktioneres for hver af disse. Mængden på 50 mio. kvoter fordeles i princippet ligeligt på de auktioner, der afholdes i 2020."
            
            
               (2)Artikel 23 affattes således:
            
            
               "Artikel 23 
            
            
               Kvoteudbyderens funktioner
            
            
               1. Kvoteudbyderens funktioner består i: 
            
            
               a)
                     at auktionere de kvotemængder, som hver af de udpegende medlemsstater vil auktionere 
            
            
               b)
                     at tage imod det auktionsprovenu, der tilkommer hver enkelt udpegende medlemsstat 
            
            
               c)
                     at udbetale det auktionsprovenu, der tilkommer hver enkelt udpegende medlemsstat.
            
            
               2. Kvoteudbyderen fra hver medlemsstat, der auktionerer kvoter i henhold til artikel 10, stk. 5, modtager auktionsprovenuet fra disse kvoter på en bankkonto, som kvoteudbyderen udpeger senest den 1. oktober 2019 til modtagelse af skyldige beløb i henhold til artikel 10, stk. 5. Kvoteudbyderen sikrer, at disse auktionsprovenuer udbetales til den konto, som Kommissionen har meddelt denne med henblik på artikel 10a, stk. 8 i direktiv 2003/87/EF, senest 15 dage efter udgangen af den måned, hvor dette auktionsprovenu er opnået. Kvoteudbyderen kan før udbetalingen fratrække et eventuelt supplerende gebyr for hensættelse og udbetaling, forudsat at den pågældende medlemsstat på forhånd har underrettet Kommissionen og alle øvrige medlemsstater om beløbet og årsagen til disse gebyrer. 
            
            
               (3)Stk. 2 i artikel 61 affattes således:
            
            
               2. I medfør af stk. 1 bekendtgør auktionsplatformen som minimum følgende resultater for hver auktion:
            
         
         
            
               a) den auktionerede kvotemængde
            
            
               b) den resulterende auktionspris i euro
            
            
               c) den samlede mængde indgivne bud
            
            
               d) det samlede antal budgivere og antallet af auktionsvindere
            
            
               e) de auktioner, kvoterne overføres til, hvis auktionen er annulleret
            
            
               f) det samlede provenu fra auktionen
            
            
               g) fordelingen af provenuet mellem medlemsstaterne, hvis auktionsplatformen er udpeget efter artikel 26, stk. 1 og 2.
            
            
               (4)Stk. 3 i artikel 61 affattes således: 
            
            
               3. Samtidig med at auktionsplatformen bekendtgør resultaterne for hver auktion i henhold til stk. 2, litra a), og b), skal den ved hjælp af sine systemer give alle auktionsvindere meddelelse om følgende:
            
            
               a)
                     den samlede kvotemængde, den pågældende budgiver har fået tildelt
            
            
               b)
                     om nogen af budgiverens bud har lydt på samme pris som andres og dermed er udvalgt tilfældigt
            
            
               c)
                     det skyldige beløb enten i euro eller i valutaen i en medlemsstat, der ikke tilhører euroområdet, efter budgiverens valg, forudsat at clearingsystemet eller afviklingssystemet kan håndtere den pågældende nationale valuta
            
            
               d)
                     sidste dato for indbetaling af det skyldige beløb i disponible midler på kvoteudbyderens udpegede bankkonto.".
            
            
               (5)Bilag III ændres som angivet i bilaget til nærværende forordning.
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 30.10.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Europa-Parlamentets og Rådets direktiv (EU) 2018/410 af 14. marts 2018 om ændring af direktiv 2003/87/EF for at styrke omkostningseffektive emissionsreduktioner og lavemissionsinvesteringer og afgørelse (EU) 2015/1814 (EUT L 76 af 19.3.2018, s. 3).
               
               
                  
                     (2)
                  
                        Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (EUT L 275 af 25.10.2003, s. 32).
               
               
                  
                     (3)
                  
                        Kommissionens forordning (EU) nr. 1031/2010 af 12. november 2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner i medfør af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet (EUT L 302 af 18.11.2010, s. 1).
               
               
                  
                     (4)
                  
                        
                  
                     Høring om auktionsforordningens funktionsmåde i medfør af ordningen for handel med kvoter for drivhusgasemissioner i Fællesskabet (EU ETS)
                  
                  .
               
               
                  
                     (5)
                  
                        Kommissionens forordning (EU) nr. 389/2013 af 2. maj 2013 om oprettelse af et EU-register i henhold til Europa-Parlamentets og Rådets direktiv 2003/87/EF og Europa-Parlamentets og Rådets beslutning nr. 280/2004/EF og nr. 406/2009/EF, og om ophævelse af Kommissionens forordning (EU) nr. 920/2010 og nr. 1193/2011 (EUT L 122 af 3.5.2013, s. 1).
               
               
                  
                     (6)
                  
                        EUT L 275 af 25.10.2003, s. 32.
               
               
                  
                     (7)
                  
                        Kommissionens afgørelse 2010/670/EU af 3. november 2010 om kriterier for og foranstaltninger til finansiering af kommercielle demonstrationsprojekter vedrørende miljømæssigt forsvarlig opsamling og geologisk lagring af CO2 og demonstrationsprojekter vedrørende innovative teknologier for vedvarende energi under ordningen for handel med kvoter for drivhusgasemissioner i Unionen oprettet ved Europa-Parlamentets og Rådets direktiv 2003/87/EF (EUT L 290 af 6.11.2010, s. 39).
               
               
                  
                     (8)
                  
                        Kommissionens forordning (EU) nr. 1031/2010 af 12. november 2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner i medfør af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet (EUT L 302 af 18.11.2010, s. 1).
               
            
      
    ---documentbreak--- 
      
         
         
            
               BILAG
            
            
               I bilag III til forordning (EU) nr. 1031/2010 tilføjes følgende del 5:
            
            
                     
                        "Auktionsplatforme udpeget af Tyskland
                     
                  
               
                     
                        5.
                     
                  
                  
                     
                        Auktionsplatform
                     
                  
                  
                     
                        European Energy Exchange AG (EEX)
                     
                  
               
                     
                  
                  
                     
                        Retsgrundlag
                     
                  
                  
                     
                        Artikel 30, stk. 1
                     
                  
               
                     
                  
                  
                     
                        Udpegelsesperiode
                     
                  
                  
                     
                        Tidligst fra DATE [OP please insert the date following that of the publication of this Regulation in the Official Journal of the European Union] for en periode på højst fem år indtil DATE [OP please insert the date five years following that of the publication of this Regulation in the Den Europæiske Unions Tidende], jf. dog artikel 30, stk. 5, andet afsnit.
                     
                  
               
                     
                  
                  
                     
                        Betingelser
                     
                  
                  
                     
                        Adgang til auktionerne må ikke være afhængig af medlemskab af eller deltagelse på det sekundære marked, der organiseres af EEX, eller ethvert andet marked, som organiseres af EEX eller en tredjepart.
                     
                  
               
                     
                  
                  
                     
                        Forpligtelser
                     
                  
                  
                     
                        1. Inden for to måneder efter DATE [OP please insert the date following that of the publication of this Regulation in the Official Journal of the European Union] skal EEX indgive sin exitstrategi til Tyskland. Exitstrategien berører ikke de forpligtelser, der påhviler EEX i henhold til den kontrakt med Kommissionen og medlemsstaterne, der indgås i medfør af artikel 26, og de rettigheder, som Kommissionen og de pågældende medlemsstater har i henhold til kontrakten. 
                     
                     
                        2. Tyskland skal underrette Kommissionen om enhver vigtig ændring i de relevante kontraktlige relationer med EEX, som er meddelt Kommissionen den 12. april 2018."